
936 SE III
Võlaõigusseaduse muutmise ja sellega seonduvalt teiste seaduste 
muutmise seadus (finantspettuste ennetamine ja tõkestamine)
§ 1. Võlaõigusseaduse muutmine
Võlaõigusseaduses tehakse järgmised muudatused:
1) paragrahvi 711 lõiget 1 täiendatakse punktiga 71 järgmises sõnastuses:
”71) maksejuhise kättesaamise edasilükkamise ja lisaturvameetmete rakendamise tingimused tulenevalt käesoleva seaduse §-st 7247;”;
2) seadust täiendatakse §-dega 7247 ja 7248 järgmises sõnastuses:
”§ 7247. Lisaturvameetmete rakendamine
(1) Maksja makseteenuse pakkujal on õigus maksejuhise kättesaamine ajutiselt edasi lükata ja rakendada lisaturvameetmeid, kui tal on objektiivselt põhjendatud kahtlus, et:
1) maksejuhist ei ole autoriseerinud maksja või
2) maksejuhise autoriseerimine on toimunud andmete väärkasutamise, maksjaga manipuleerimise või muul pettuslikul teel.
(2) Käesoleva paragrahvi lõikes 1 nimetatud objektiivselt põhjendatud kahtlus peab põhinema makseteenuse pakkuja poolsel riskide hindamisel, sealhulgas komisjoni delegeeritud määruses (EL) 2018/389 sätestatud riskipõhisel lähenemisel ja muudel objektiivsetel asjaoludel. Maksja makseteenuse pakkuja ei või maksejuhise kättesaamise edasilükkamisel tugineda üksnes makse saaja kontrollimise teenusele, mis on nimetatud Euroopa Parlamendi ja nõukogu määruses (EL) nr 260/2012, või asjaolule, et maksejuhis on makseteenuse pakkujale ebatavaline või arusaamatu.
(3) Käesoleva paragrahvi lõikes 1 sätestatud juhul on makseteenuse pakkuja kohustatud maksjat teavitama lisaturvameetmete rakendamisest ja selle põhjustest enne nende rakendamist või viivitamata pärast seda ning asjakohasel juhul käesoleva paragrahvi lõike 6 alusel maksejuhise täitmisest keeldumise põhjustest. Makseteenuse pakkuja ei pea maksjale lisaturvameetmete rakendamise ega maksejuhise täitmisest keeldumise põhjusi teatama, kui teabe edastamine on vastuolus objektiivselt põhjendatud turvakaalutlusega või ei ole muul seaduses sätestatud põhjusel lubatud.
(4) Kui maksja makseteenuse pakkuja rakendab lisaturvameetmeid, loetakse maksejuhis makseteenuse pakkuja poolt kättesaaduks hetkest, kui makseteenuse pakkuja on lõpetanud lisaturvameetmete rakendamise ja on veendunud, et maksejuhise on autoriseerinud maksja ning maksejuhise autoriseerimine ei ole toimunud andmete väärkasutamise, maksjaga manipuleerimise või muul pettuslikul teel.
(5) Maksja makseteenuse pakkuja ei või maksejuhise kättesaamist lisaturvameetmete rakendamiseks edasi lükata kauemaks, kui käesoleva paragrahvi lõike 1 punktides 1 ja 2 nimetatud asjaolu väljaselgitamiseks on mõistlikult vajalik. Võimaluse korral peab maksja makseteenuse pakkuja lähtuma eelkõige käesoleva seaduse § 728 lõikes 1 sätestatud maksejuhise täitmise tähtajast.
(6) Maksja makseteenuse pakkuja võib keelduda maksejuhise täitmisest, kui käesoleva paragrahvi lõike 1 alusel lisaturvameetmete rakendamisest hoolimata ei ole olnud objektiivselt võimalik kõrvaldada kahtlust, et maksejuhist ei ole autoriseerinud maksja või maksejuhise autoriseerimine on toimunud andmete väärkasutamise, maksjaga manipuleerimise või muul pettuslikul teel. Kui maksejuhise täitmisest on õigustatult keeldutud, kohaldatakse käesoleva seaduse § 7243 lõikes 5 sätestatut.
(7) Kui maksejuhise täitmine viibib lisaturvameetmete rakendamise tõttu, algab maksejuhise täitmise tähtaja kulgemine arvates maksejuhise kättesaamisest käesoleva paragrahvi lõike 4 tähenduses.
(8) Kui käesoleva paragrahvi lõike 1 alusel rakendatud lisaturvameetmete tõttu täidetakse makse hilinemisega, kohaldatakse makse täitmisele käesoleva seaduse § 7333 lõigetes 41 ja 42 sätestatut.
(9) Maksja makseteenuse pakkuja ei vastuta kahju eest, mis tekkis seoses käesolevas paragrahvis sätestatud lisaturvameetmete rakendamisega, eeldusel et lisaturvameetmeid on rakendatud objektiivselt põhjendatud kahtluse korral ja ebamõistliku viivituseta. See ei välista ega piira maksja muu nõude esitamist muul alusel, muu hulgas võib maksja nõuda hüvitist kahju eest, mis on tekkinud käesoleva paragrahvi lõikes 1 nimetatud asjaolude väljaselgitamisega ebamõistliku viivitamise tõttu.
§ 7248. Täiendavad turvameetmed
Maksja ja makseteenuse pakkuja võivad kokku leppida täiendavate turvameetmete rakendamises maksetehingutega seotud pettuste ennetamiseks, sealhulgas:
1) maksjale täiendavate hoiatuste andmises;
2) makseinstrumendi kasutamisele madalama makselimiidi kohaldamises;
3) tavapärasest suuremale või ebatüüpilisele maksele eraldi hoiatuse andmises;
4) välismaksete või teatud riikidesse tehtavate maksete piiramises maksja soovil;
5) uuele saajale tehtava esimese makse eraldi limiidi seadmises;
6) muude maksetehingutega seotud pettuste ennetamiseks sobivate täiendavate turvameetmete rakendamises.”.
§ 2. Krediidiandjate ja -vahendajate seaduse muutmine
Krediidiandjate ja -vahendajate seaduse 6. peatükki täiendatakse §-ga 503 järgmises sõnastuses:
”§ 503. Andmete avaldamine pettuste tõkestamise eesmärgil
(1) Krediidiandjal ja -vahendajal on õigus avaldada teisele krediidiandjale ja -vahendajale, krediidiasutusele krediidiasutuste seaduse tähenduses, makseasutusele ja e-raha asutusele makseasutuste ja e-raha asutuste seaduse tähenduses ning Politsei- ja Piirivalveametile andmeid ja teavet krediidi andmise või vahendamisega seotud pettuste avastamiseks ja väljaselgitamiseks, kui esineb objektiivselt põhjendatud kahtlus, et pettusega võib olla seotud:
1) klient või kliendina esinev kolmas isik;
2) krediidiandja sõlmitav või sõlmitud leping või sellega seotud tehing;
3) krediidivahendaja vahendatav või vahendatud leping või sellega seotud tehing.
(2) Käesoleva paragrahvi lõikes 1 nimetatud eesmärgil võib avaldada andmeid ja teavet:
1) kliendi või kliendina esineva kolmanda isiku tuvastamise kohta;
2) sõlmitud, sõlmitava, vahendatud või vahendatava lepingu ja sellega seotud tehingu või asjaolude kohta;
3) pettusliku tegevuse või muu süüteo tunnustele vastava teo kohta;
4) kasutatud seadme kohta.
(3) Krediidiandjal ja -vahendajal on õigus käesoleva paragrahvi lõikes 1 nimetatud eesmärgil avaldada e-identimise ja e-tehingute usaldusteenuste seaduse tähenduses e-allkirjastamist võimaldavale usaldusteenuse osutajale usaldusteenuse kasutaja isikukood, seadme- ja sessiooniandmed ning kasutaja elektroonilise side võrgu identifikaatori andmed.
(4) Käesolevas paragrahvis sätestatud juhtudel ei ole lubatud avaldada eriliiki isikuandmeid.”.
§ 3. Krediidiasutuste seaduse muutmine
Krediidiasutuste seaduses tehakse järgmised muudatused:
1) paragrahvi 88 lõike 3 punkti 1 täiendatakse pärast tekstiosa ”käesolevas paragrahvis” tekstiosaga ”või käesoleva seaduse §-s 894”;
2) seaduse 7. peatüki 3. jagu täiendatakse §-ga 894 järgmises sõnastuses:
”§ 894. Andmete avaldamine pettuste tõkestamise eesmärgil
(1) Krediidiasutusel on õigus avaldada teisele krediidiasutusele, makseasutusele ja e-raha asutusele makseasutuste ja e-raha asutuste seaduse tähenduses ning Politsei- ja Piirivalveametile andmeid ja teavet maksetehingutega seotud pettuste avastamiseks ja väljaselgitamiseks, kui krediidiasutusel on objektiivselt põhjendatud kahtlus, et klient või maksetehing võib olla seotud pettusega.
(2) Käesoleva paragrahvi lõikes 1 nimetatud eesmärgil võib avaldada andmeid ja teavet:
1) kliendi isiku tuvastamise kohta;
2) makse saaja ja maksekonto kohta;
3) maksetehingu kohta;
4) kasutatud seadme, makseinstrumendi ja turvaelementide kohta;
5) maksetehinguga seotud pettusliku tegevuse ja maksetehinguga seotud süüteo tunnustele vastava teo kohta;
6) pettuse teel tehtud tehingute ja pettusekatsete ning nende asjaolude kohta.
(3) Krediidiasutusel on õigus Riigi Infosüsteemi Ametile avaldada küberturvalisuse seaduse § 5 lõike 3 punktis 3 nimetatud ülesannete täitmise eesmärgil käesoleva paragrahvi lõike 2 punktides 5 ja 6 sätestatud andmeid ja teavet.
(4) Krediidiasutusel on õigus avaldada e-identimise ja e-tehingute usaldusteenuste seaduse tähenduses e-allkirjastamist võimaldavale usaldusteenuse osutajale käesoleva paragrahvi lõikes 1 nimetatud eesmärgil usaldusteenuse kasutaja isikukood, seadme- ja sessiooniandmed ning kasutaja elektroonilise side võrgu identifikaatori andmed.
(5) Krediidiasutusel on õigus avaldada krediidiandjale ja -vahendajale krediidi andmisega seotud pettuste avastamiseks ja väljaselgitamiseks andmeid ja teavet krediidiandjate ja -vahendajate seaduse §-s 502 sätestatud tingimustel.
(6) Käesolevas paragrahvis sätestatud juhtudel ei ole lubatud avaldada eriliiki isikuandmeid.”.
§ 4. Makseasutuste ja e-raha asutuste seaduse muutmine
Makseasutuste ja e-raha asutuste seaduse § 633 tekst loetakse lõikeks 1 ning paragrahvi täiendatakse lõigetega 2–4 järgmises sõnastuses:
”(2) Makseasutusel ja e-raha asutusel on õigus avaldada teisele makseasutusele ja e-raha asutusele, krediidiasutusele, Politsei- ja Piirivalveametile ning Riigi Infosüsteemi Ametile andmeid ja teavet pettuste avastamiseks ja väljaselgitamiseks krediidiasutuste seaduse § 894 lõigetes 1–3 ja 6 sätestatud tingimustel.
(3) Makseasutusel ja e-raha asutusel on õigus avaldada e-identimise ja e-tehingute usaldusteenuste seaduse tähenduses e-allkirjastamist võimaldavale usaldusteenuse osutajale krediidiasutuste seaduse § 894 lõikes 1 nimetatud eesmärgil usaldusteenuse kasutaja isikukood, seadme- ja sessiooniandmed, samuti kasutaja elektroonilise side võrgu identifikaatori andmed.
(4) Makseasutusel ja e-raha asutusel on krediidi andmisega seotud pettuste avastamiseks ja väljaselgitamiseks õigus avaldada andmeid ja teavet krediidiandjate ja -vahendajate seaduse §-s 502 sätestatud tingimustel.”.

Komisjoni ettepanek on viia läbi eelnõu lõpphääletus.

